S-180/2012

Málið, sem dómtekið var 4. maí síðastliðinn, var höfðað með ákæru lögreglustjórans á höfuðborgarsvæðinu, útgefinni 13. mars 2012 á hendur „K, fyrir þjófnað, með því að hafa miðvikudaginn 11. maí 2011, í verslun Kronkron við Laugaveg 63b í Reykjavík, stolið tveimur veskjum, samtals að verðmæti kr. 145.800.

Telst brot þetta varða við 244. gr. almennra hegningarlaga nr. 19/1940.

Þess er krafist að ákærða verði dæmd til refsingar og til greiðslu alls sakarkostnaðar.“

Ákærða neitar sök og krefst sýknu. Hún krefst þess að málsvarnarlaun verði greidd úr ríkissjóði.

II

Starfsmaður framangreindrar verslunar kom á lögreglustöð 11. maí 2011 og kærði þjófnað á tveimur töskum. Kvað hann par af erlendum uppruna hafa komið í verslunina og skoðað vörur en ekki keypt neitt. Þegar þau voru farin kvað hann hafa komið í ljós að tvær töskur væru horfnar. Hann hafi skoðað upptöku úr eftirlitsmyndavél og séð á henni að konan tók aðra töskuna.

Sami maður hafði aftur samband við lögreglu 18. maí og kvað nú konuna vera í versluninni. Lögreglan fór á staðinn og var ákærða þar. Hún var handtekin og yfirheyrð, en neitaði alfarið að hafa stolið töskunum. Farið var á heimili ákærðu og leyfði eiginmaður hennar að leitað yrði þar. Í íbúðinni fannst talsvert af veskjum, en ekki voru hinar stolnu töskur þar á meðal. Í yfirheyrslu hjá lögreglu neitaði ákærða sök. Hún kvaðst ekki vera konan sem sæist á myndbandsupptökunni og kvaðst ekki hafa komið í verslunina 11. maí. Hún hefði verið heima hjá veikum eiginmanni þann dag. Sonur ákærðu var einnig yfirheyrður, en hann kvaðst ekki vera maðurinn sem sæist á myndbandinu.

III

Við aðalmeðferð neitaði ákærða sök og kvaðst ekki hafa komið í verslunina 11. maí. Hún kvaðst ekki vera konan sem sæist á myndbandinu. Hún kvaðst hafa komið í verslunina, en mundi ekki hvenær. Það gæti þó hafa verið í maí. Hún kvaðst ekki þekkja konuna eða manninn, sem sæjust á myndbandinu og ekki telja að maðurinn væri sonur sinn.

Starfsmaður verslunarinnar bar að maður og kona af erlendum uppruna hefðu komið inn í verslunina og verið að skoða sig um. Hann kvaðst hafa farið á bak við og þegar hann kom til baka hefði vantað tvær töskur. Hann kvaðst hafa skoðað myndband úr eftirlitsmyndavél og á því sæist þegar önnur taskan væri tekin. Þá kvaðst hann hafa grannskoðað myndbandið til að átta sig á fólkinu ef það kæmi aftur til að stela en það gerðist oft. Það hefði síðan gerst að kona, sem hann taldi að væri þjófurinn, kom aftur og hefði hann þá hringt á lögregluna. Hann kvað konuna, það er ákærðu, hafa verið með sams konar tösku og konan á myndbandinu. Starfsmaðurinn kvað ákærðu vera konuna sem sæist taka tösku á myndbandinu. Varðandi hina töskuna kvað hann hana hafa verið inni í horni, en hún hefði horfið á sama tíma.

IV

Ákærða neitar sök og neitar enn fremur að vera konan sem sést á nefndu myndbandi. Eina vitnið er framangreindur starfsmaður sem sá ekki ákærðu stela töskunum, en hefur borið að ákærða sé sú sem sést á myndbandinu. Á myndbandinu sjást maður og kona, sem greinilega eru af erlendum uppruna, koma inn í verslunina. Þau ganga um og skoða varning. Maðurinn fer á bak við súlu en konan gengur að hillu þar sem nokkrum hlutum er stillt upp. Hún tekur einn þeirra og síðan annan, en setur hann aftur á sinn stað og hraðar sér út. Þá sést að hluturinn, sem hún tók fyrst, er horfinn. Í beinu framhaldi kemur maðurinn fram undan súlunni og gengur einnig út úr versluninni. Við aðalmeðferð var myndbandið sýnt og er það mat dómsins að þótt konan, sem þar sést taka hlut úr hillu í versluninni, líkist óneitanlega ákærðu þá verði því ekki slegið föstu svo óyggjandi sé að þetta sé hún. Samkvæmt þessu og gegn neitun ákærðu er ekki komin fram lögfull sönnun um sekt hennar og verður hún sýknuð.

Málsvarnarlaun verjanda ákærðu ásamt virðisaukaskatti skulu greidd úr ríkissjóði eins og í dómsorði segir.

A-kk-nf Í-kk-nf héraðsdómari kvað upp dóminn.

D Ó M S O R Ð :

Ákærða, K, er sýknuð af kröfu ákæruvaldsins.

Málsvarnarlaun verjanda ákærðu, P-kk-ef K-kk-ef hdl., 150.600 krónur, skulu greidd úr ríkissjóði.

A-kk-nf Í-kk-nf